|  |
| --- |
| **Kawasaki Ki-56** |
|  |
|  |
|  |
| Tipas | Lengvasis transporto lėktuvas |
| Gamintojas | Kawasaki Kōkūki Kōgyō K.K.  Tachikawa Hikoki KK  Japonijos vėliava Japonija |
| Kūrėjas | Takeo Doi |
| Gamybos metai | 1940-1943 m. |
| Pagrindiniai naudotojai |  Japonijos imperijos kariuomenė |
| Pagaminta vnt. | 121 |

**Kawasaki Ki-56** (jap. 一式貨物輸送機 '1 tipo krovininis transporto lėktuvas') – Antrojo pasaulinio karo metu Japonijoje sukurtas dvimotoris lengvasis transporto lėktuvas. Sąjungininkų karinėje terminologijoje jis buvo vadinamas „Talia".

Konstrukcija ir gamyba
----------------------

Konstrukciškai „Kawasaki Ki-56" buvo JAV ketvirtajame dešimtyje sukurto pilnai metalinio keturiolikai keleivių skirto avialainerio Lockheed Model 14 Super Electra kopija, kurios gamybos licencija įmonė „*Tachikawa Hikōki Kabushiki Kaisha*" įsigijo 1939 m. Tų pačių metų rugsėjo mėn. karinio laivyno aviacijos vadovybė (Koku Hombu) užsakė sukurti patobulintą versiją, gavusią indeksą „Ki-56".

Šiuos lėktuvus gamino „Tachikawa", o nuo 1940 m. pabaigos – ir *Kawasaki Kokuki Kogyo Kabushiki Kaisha* (liet. *Kawasaki aviacijos inžinerijos akcinė bendrovė*).

Eksploatacijos istorija
-----------------------

Lėktuvas buvo sukurtas rengiantis karui ir siekiant užtikrinti tolimose salose išsidėsčiusių Japonijos Imperijos karinių dalinių aprūpinimą. Tam buvo naudojamos licencinės JAV sukurtų „Douglas DC-2", „Douglas DC-3" ir „Lockheed Electra" kopijos. Pastarasis modelis, nors ir mažesnis, buvo vertinamas dėl gausių technologinių inovacijų ir dėl savo greičio.

Japonijos invazija į Sumatrą (Nyderlandų Rytų Indijos kampanija) prasidėjo nuo desantininkų išsilaipinimo iš Ki-56 aerodrome „P1" ir naftos perdirbimo gamyklose netoli Palembango. Iš aerodromo P1 pakilę atakuojančius japonus perimti skridę britų karališkųjų oro pajėgų naikintuvai Hawker Hurricane šiuos lėktuvus supainiojo su su kariniais, „Lockheed 14" pagrindu sukurtais „Lockheed Hudson". „P1" saugoje zenitiniai daliniai padarė tą pačią klaidą. Virš aerodromo pradėjus skleistis parašiutams, britai pamėgino ištaisyti klaidą, tačiau sugebėjo numušti tik vieną Ki-56, dar keletui dėl pažeidimų teko nusileisti. Visgi desantas buvo sėkmingas ir japonų desantininkai greitai užėmė aerodromą ir naftos gamyklas.

Lėktuvai buvo naudojami iki pat karo pabaigos. Pasibaigus karo veiksmams keletą šio modelio lėktuvų naudojo JAV okupacinės pajėgos. Taip pat, bent du trofėjinius „Ki-56" 1945–1946 m. naudojo SSRS VRM Tolimųjų Rytų padaliniai. Abu lėktuvai 1946 m. buvo prarasti avarijose.

Operatoriai
-----------

Japonijos vėliava Japonija
* Japonijos imperijos kariuomenė

Tarybų Sąjunga Sovietų Sąjunga
* Vidaus reikalų ministerijos Tolimųjų Rytų padalinys, 1945–1946 m.

Techniniai duomenys (Ki-56)
---------------------------

**Bendrosios charakteristikos**

Duomenys iš*: Encyclopedia of Military Aircraft*; *Japanese Aircraft of the Pacific War*

* **Įgula:** 4 (2 pilotai, šturmanas, radijo operatorius)
* **Keliamoji galia:** 2 400 kg
* **Ilgis:** 14,90 m
* **Sparno mojis:** 19,96 m
* **Aukštis:** 3,60 m
* **Sparno plotas:** 51,20 m2
* **Svoris:**
	+ **tuščio:** 4 672 kg
	+ **kilimo:** 8 024 kg
* **Jėgainė:** 2 × radialiniai 14 cilindrų dvieiliai oru aušinami varikliai Nakajima Ha-25, po 740 kW (990 AG) galios
* **Propeleriai:** trimenčiai, metaliniai, pastovaus greičio

**Skrydžio duomenys**

* **Maksimalus greitis:** 400 km/h (250 mylių per valandą, 220 mazgų) 3 500 m (11 500 pėdų) aukštyje
* **Skrydžio nuotolis:** 3 300 km (2 100 mylių, 1 800 jūrmylių)
* **Skrydžio lubos:** 8,000 m (26 000 pėdų)
* **Kilimo laikas:** 12 min 38 s į 3 000 m (9 800 pėdų) aukštį
* **Sparno apkrova:** 156,7 kg/m2
* **Specifinė galia:** 0,184 kW/kg

Bibliografija
-------------

* (RU) Аранов, E,. Японский Локхид – транспортные самолеты Ki-56 „Талия"
* (EN) Francillon, Rene. *Japanese Aircraft of the Pacific War*. Putnam & Company Limited. ISBN 0-370-30251-6.
* (EN) Jackson, Robert (2002). *The encyclopedia of military aircraft*. Parragon Pub. ISBN 0-7525-8130-9.
* (EN) Routledge, N. W. (1994). *History of the Royal Regiment of Artillery*. Royal Artillery Institution. ISBN 1-85753-099-3.
* (EN) Walker, Patrick (2013). *6th Heavy Anti Aircraft Regiment Royal Artillery : the extraordinary untold story of the unlucky regiment from the Midlands and Penn Common* (2nd ed.). The Choir Press. ISBN 978-0-9562190-4-6.
* (EN) Woodburn Kirby, S. (2004). *The War Against Japan: Vol. I: The Loss of Singapore*. HM Stationery Office. ISBN 1-845740-60-2.

Išnašos
-------

1. ↑  Francillon 1979, p. 108.
2. ↑  Е. Аранов. Японский Локхид – транспортные самолеты Ki-56 „Талия"
3. ↑  Routledge, pp. 226–7.
4. ↑  Walker, pp. 130–3.
5. ↑  Woodburn Kirby, p. 420.
6. ↑  А. Фирсов. Авиация Японии.